Predkladacia správa

	Ministerstvo kultúry Slovenskej republiky predkladá  na  rokovanie vlády SR návrh na 
zvýšenie obstarávacej ceny stavby Rekonštrukcia kúrií Žižkova 14 – 16, Bratislava v súlade s bodom D. 25. uznesenia vlády SR č. 1231 z 13. 11. 2002, ktorý ukladá  povinnosť pri stavbách obstarávaných z individuálneho výdavku štátneho rozpočtu v prípade zvýšenie obstarávacej ceny z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien predložiť zdôvodnenie zvýšenia ceny na posúdenie a rozhodnutie vlády.

	V návrhu na zvýšenie obstarávacej ceny stavby sa uvádza postup realizácie rekonštrukcie, ako aj dôvody zvýšenia obstarávacej ceny stavby.   

	Súčasne predkladá Ministerstvo kultúry SR v súlade s § 10 zákona č. 303/1995 Z. z. o rozpočtových pravidlách v znení neskorších predpisov návrh na presun finančných prostriedkov rozpísaných na rok 2003 v programe 05O Obnova areálu NKP Červený Kameň – hrad   v sume 16 mil. Sk a v programe 05M Rekonštrukcia a modernizácia areálu SNG v sume 8 mil. Sk  do programu 02C Rozvoj kultúry na podprogram 02C13 Rekonštrukcia kúrií Žižkova 14 – 16, Bratislava.  Presun finančných prostriedkov navrhujeme v dôvodu zosúladenia postupu realizácie prác na investičných akciách s ich finančným krytím. Na stavbe  Obnova areálu NKP Červený Kameň – hrad došlo v dôsledku  nutnosti dodatočných pamiatkových výskumov k časovému posunu projektových a realizačných prác, ktoré pre klimatické podmienky nebude možné v celom rozsahu realizovať.  Na akcii Rekonštrukcia a modernizácia areálu SNG v roku 2003 vzhľadom na výsledky architektonickej súťaže nie je reálne čerpanie finančných prostriedkov. Preto navrhujeme dočasne voľné prostriedky z týchto programov presunúť na stavbu Rekonštrukcia kúrií Žižkova 14 – 16, Bratislava  na krytie zvýšených nákladov stavby. Financovanie programov 05O a 05M sa bude realizovať v ďalších rokoch v rámci limitov rozpočtovej kapitoly MK SR.